《金缕曲 其一 题次珊前辈日照楼饯别图，用臞盦前辈均》
清代·冯煦

北望浮云叠。记楼阴、斜阳欲暝，脂车将发。衿上酒痕犹未浣，已远汉家宫阙。

忍重话、软红烟月。苍狗白衣经几变，更倚天、长剑商歌阕。

浑不为，伤春别。

江南丛树栖岩列。算年时、杜陵奔走，渐空皮骨。谏草如风传宙合，世事争禁千蝎。

问朝士、贞元几绝。霜隼摩秋凋劲翮，况相逢、双鬓都成雪。

铁如意，击将裂。

作者简介：冯煦（1842～1927）原名冯熙，字梦华，号蒿庵，晚号蒿叟、蒿隐。江苏金坛五叶人。少好词赋，有江南才子之称。光绪八年(1882) 举人，光绪十二年（1886）进士，授翰林院编修。历官安徽凤府知府、四川按察使和安徽巡抚。辛亥革命后，寓居上海，以遗老自居。曾创立义赈协会，承办江淮赈务，参与纂修《江南通志》。冯煦工诗、词、骈文，尤以词名，著有《蒿庵类稿》等。